CELEX: 32012D0063
Language: lt
Date: 1320019200000
Title: 2012/63/ES: 2011 m. spalio 31 d. Komisijos sprendimas, Valstybės pagalba SA. 30931 (C/11) – Rumunija – Pagalbos schema oro transporto infrastruktūrai kurti (pranešta dokumentu Nr. C(2011) 7863)  Tekstas svarbus EEE

2.2.2012   
            
            
               LT
            
            
               Europos Sąjungos oficialusis leidinys
            
            
               L 30/21
            
         KOMISIJOS SPRENDIMAS
   2011 m. spalio 31 d.
   Valstybės pagalba SA. 30931 (C/11) – Rumunija
   Pagalbos schema oro transporto infrastruktūrai kurti
   (pranešta dokumentu Nr. C(2011) 7863)
   (Tektas autentiškas tik rumunų kalba)
   (Tekstas svarbus EEE)
   (2012/63/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
   atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
   kadangi:
   1.   PROCEDŪRA
   
   
               (1)
            
            
               2010 m. gegužės 17 d. e. paštu pateiktu pranešimu Rumunijos institucijos pagal Sutarties dėl Europos Sąjungos veikimo (toliau – SESV) 108 straipsnio 3 dalį pranešė Komisijai apie ketinimą taikyti pagalbos schemą dėl valstybės pagalbos regioniniams oro uostams. Pranešimas užregistruotas, bylos numeris – N 185/2010.
            
         
               (2)
            
            
               2010 m. birželio 23 d., 2010 m. spalio 7 d., 2010 m. gruodžio 3 d. ir 2011 m. kovo 17 d. Komisija paprašė papildomos informacijos dėl siūlomos priemonės. Rumunijos valdžios institucijos pateikė prašomą informaciją 2010 m. liepos 22 d., 2010 m. spalio 27 d., 2011 m. sausio 20 d. ir 2011 m. balandžio 5 d.
            
         
               (3)
            
            
               2010 m. rugsėjo 15 d. Rumunijos valdžios institucijos pranešė Komisijai apie tam tikrus schemos, apie kurią pranešta, pakeitimus – visų pirma pakeistas pagalbos gavėjų skaičius.
            
         
               (4)
            
            
               2011 m. gegužės 24 d. raštu Komisija Rumunijos valdžios institucijoms pranešė, kad dėl pagalbos, apie kurią pranešta, ir kitų oro uostams naudingų priemonių nusprendė pradėti SESV 108 straipsnio 2 dalyje nustatytą oficialią tyrimo procedūrą (toliau – sprendimas pradėti procedūrą) (1). 2011 m. birželio 23 d. Komisija priėmė to sprendimo klaidų ištaisymą.
            
         
               (5)
            
            
               Sprendimas pradėti procedūrą paskelbtas Europos Sąjungos oficialiajame leidinyje
                   (2). Komisija paragino suinteresuotąsias šalis pateikti pastabas.
            
         
               (6)
            
            
               2011 m. birželio 27 d., 2011 m. liepos 5 d. ir 2011 m. rugpjūčio 19 d. Rumunija pateikė pastabas dėl sprendimo pradėti procedūrą.
            
         
               (7)
            
            
               Komisija gavo trijų suinteresuotųjų šalių pastabas: „Carpatair“ (Timišoaros oro uoste veikiančios oro linijos), Klužo-Napokos oro uosto ir Rumunijos oro uostų asociacijos. Suinteresuotųjų šalių pastabos buvo susijusios su schema, apie kurią pranešta, ir su papildomu nuo Rumunijos įstojimo į ES oro uostams teiktu viešuoju finansavimu veiklos nuostoliams padengti.
            
         
               (8)
            
            
               2011 m. rugsėjo 16 d. raštais Komisija persiuntė suinteresuotųjų šalių pastabas Rumunijai.
            
         2.   PRIEMONĖS, APIE KURIĄ PRANEŠTA, APRAŠYMAS
   
   
               (9)
            
            
               Priemonė, apie kurią pranešta, susijusi su viešuoju finansavimu investicijoms į mažų regioninių oro uostų infrastruktūrą.
            
         
               (10)
            
            
               Priemone, apie kurią pranešta, siekiama užtikrinti geresnį aviacijos saugos standartų Rumunijos regioniniuose oro uostuose laikymąsi, kurti saugią ir gyvybingą oro transporto infrastruktūrą, taip pat tobulinti prieinamumą ir regioninę plėtrą.
            
         
               (11)
            
            
               Preliminaraus vertinimo etapu Rumunijos valdžios institucijos paaiškino, kad Rumunijos regioniniai oro uostai paprastai yra nuostolingi ir jų veiklos nuostolius kasmet kompensuoja valstybė. Rumunija pateikė Komisijai išsamų viešojo finansavimo D kategorijos oro uostams, teikiamo nuo Rumunijos įstojimo į ES, sąrašą.
            
         
               (12)
            
            
               Rumunijos valdžios institucijos nurodė, kad kasmet oro uostams teikiamos subsidijos daugiausiai buvo tokio dydžio pagalba, kuriai netaikoma pranešimo prievolė remiantis 2005 m. lapkričio 28 d. Komisijos sprendimu 2005/842/EB dėl EB sutarties 86 straipsnio 2 dalies (dabar SESV 106 straipsnio 2 dalies) taikymo valstybės pagalbai kompensacijos už viešąją paslaugą forma, skiriamai tam tikroms įmonėms, kurioms patikėta teikti bendros ekonominės svarbos paslaugas (3) (toliau – BESP sprendimas).
            
         
               (13)
            
            
               Vienintelė išimtis – Timišoaros oro uostui suteiktas viešasis finansavimas, kuris, Rumunijos valdžios institucijų tvirtinimu, nėra pagalba, nes priemonė atitinka rinkos ekonomikos sąlygomis veikiančio investuotojo kriterijų. Komisija Timišoaros oro uosto viešąjį finansavimą vertina atskirai.
            
         3.   PRANEŠIMO ATŠAUKIMAS
   
   
               (14)
            
            
               2011 m. liepos 25 d. raštu Rumunijos valdžios institucijos atšaukė savo pranešimą dėl valstybės pagalbos Nr. SA. 30931 investicijoms į Rumunijos mažų regioninių oro uostų infrastruktūrą finansuoti. Rumunijos valdžios institucijos pranešė ketinančios finansuoti tokius oro uostus pagal Bendrijos gairių dėl oro uostų finansavimo ir valstybės pagalbos oro transporto bendrovių veiklai iš regioninių oro uostų pradėti (4) (toliau – aviacijos gairės) ir BESP sprendimo nuostatas.
            
         
               (15)
            
            
               Aviacijos gairėse pripažįstama, kad tam tikra oro uostų veikla ir išskirtiniais atvejais net bendras oro uosto valdymas gali būti bendros ekonominės svarbos paslaugos (toliau – BESP). Tokiu atveju valdžios institucija oro uostą valdančiai įmonei nustato tam tikrus su viešąja paslauga susijusius įpareigojimus ir tai įmonei gali būti kompensuojama už papildomas išlaidas, patiriamas vykdant minėtus įpareigojimus.
            
         
               (16)
            
            
               BESP sprendimas taikomas kompensacijoms už viešąsias paslaugas, skiriamoms įmonėms, kurių vidutinė metinė apyvarta prieš atskaitant mokesčius, įskaitant visą veiklą, yra mažesnė kaip 100 mln. eurų per dvejus finansinius metus iki tų metų, kuriais buvo patikėta teikti bendros ekonominės svarbos paslaugas, o metinė kompensacijos suma už šias paslaugas yra mažesnė kaip 30 mln. eurų, taip pat kompensacijoms už viešąsias paslaugas, skiriamoms oro uostams, kurių vidutinis metinis srautas yra mažesni negu 1 mln. keleivių per dvejus finansinius metus iki tų metų, kuriais buvo patikėta teikti bendros ekonominės svarbos paslaugas. Jeigu BESP sprendime nustatytos sąlygos patenkinamos, kompensacijos už viešąsias paslaugas yra suderinamos su vidaus rinka ir apie jas nereikia pranešti, kaip nustatyta SESV 108 straipsnio 3 dalyje.
            
         
               (17)
            
            
               Pagal 1999 m. kovo 22 d. Tarybos reglamento (EB) Nr. 659/1999, nustatančio išsamias EB Sutarties 93 straipsnio (dabar – 88 straipsnio) taikymo taisykles (5), 8 straipsnį suinteresuotoji valstybė narė nustatytu laiku gali atšaukti pranešimą iki Komisijai priimant sprendimą dėl pagalbos. Pagal minėto reglamento 8 straipsnio 2 dalį, jeigu Komisija yra pradėjusi oficialią tyrimo procedūrą, ji ją užbaigia.
            
         
               (18)
            
            
               Kadangi Rumunija atšaukė pranešimą ir finansuos regioninius oro uostus visapusiškai laikydamasi aviacijos gairių ir BESP sprendimo nuostatų, Komisija nusprendė baigti oficialią tyrimo procedūrą dėl priemonės, apie kurią pranešta, pagal SESV 108 straipsnio 2 dalį.
            
         
               (19)
            
            
               Šis sprendimas neturi įtakos kitoms priemonėms, kurioms taikomas sprendimas pradėti procedūrą. Todėl oficialus tyrimas dėl šių priemonių tęsiamas,
            
         PRIĖMĖ ŠĮ SPRENDIMĄ
   1 straipsnis
   Komisija nusprendė iš dalies baigti oficialią tyrimo procedūrą pagal SESV 108 straipsnio 2 dalį dėl schemos, skirtos oro uostų infrastruktūrai mažuose regioniniuose oro uostuose tobulinti, apie kurią pranešta, nes Rumunija atšaukė savo pranešimą dėl atitinkamo projekto.
   2 straipsnis
   Šis sprendimas skirtas Rumunijai.
   
      Priimta Briuselyje 2011 m. spalio 31 d.
      
         
            Komisijos vardu
         
         Joaquín ALMUNIA
         
            Pirmininko pavaduotojas
         
      
   
   
      (1)  Oficiali tyrimo procedūra susijusi su viešojo finansavimo schema, skirta oro uostų infrastruktūrai mažuose regioniniuose oro uostuose remti, apie kurią pranešta, ir su tam tikriems oro uostams skirtu viešuoju finansavimu, skirtu veiklos išlaidoms padengti.
   
      (2)  OL C 207, 2011 7 13, p. 3.
   
      (3)  OL L 312, 2005 11 29, p. 67.
   
      (4)  OL C 312, 2005 12 9, p. 1.
   
      (5)  OL L 83, 1999 3 27, p. 1.